b'\n_START_ARTICLE_\nIvica \xc5\xbderjavi\xc4\x87\n_START_PARAGRAPH_\nIvica \xc5\xbderjavi\xc4\x87 (Zagreb, 11. listopada 1955. - Zagreb, 9. srpnja 2008.) hrvatski arhitekt.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Zagrebu 11. listopada 1955. godine. Tu je zavr\xc5\xa1io osnovnu \xc5\xa1kolu i gimnaziju kao i studij arhitekture na Arhitektonskom fakultetu Sveu\xc4\x8dili\xc5\xa1ta u Zagrebu. Po zavr\xc5\xa1etku studija 1981. godine zaposlio se kao projektant u R.O. "\xc5\xbderjavi\xc4\x87", a od 1984. godine, nakon polo\xc5\xbeenog stru\xc4\x8dnog ispita, u istoj je tvrtki radio kao odgovorni projektant i rukovodilac arhitektonske grupe na poslovima projektiranja i nadzora nad izvo\xc4\x91enjem stambenih, poslovnih i industrijskih zgrada, dje\xc4\x8djih ustanova te \xc5\xa1kolskih zgrada. 1990. godine osnovao je privatno poduze\xc4\x87e "\xc5\xbd\xc5\xbd" u kojem je radio kao direktor do 1992. godine kada je preuzeo du\xc5\xbenost vi\xc5\xa1eg savjetnika za investicije u Ministarstvu prosvjete i kulture (danas Ministarstvo znanosti, prosvjete i \xc5\xa1porta). Na ovom je poslu, pored uobi\xc4\x8dajenih zada\xc4\x87a, sudjelovao u izradi pravilnika za projektiranje i izgradnju srednjo\xc5\xa1kolskih objekata i u\xc4\x8deni\xc4\x8dkih domova. 1994. godine vratio se na du\xc5\xbenost direktora u "\xc5\xbd\xc5\xbd" d.o.o. za projektiranje i usluge koju je sa zadovoljstvom i nesmanjenim radnim elanom obavljao do smrti. Po povratku na ovu du\xc5\xbenost ponovno se posvetio projektiranju stambenih, poslovnih i industrijskih zgrada kao i fakulteta i hotelskih objekata, a bio je i projektant "Hrvatske ku\xc4\x87e" na Olimpijskim igrama u Atlanti 1996. godine kao i projektant press centara i izlo\xc5\xbebi organiziranih povodom sudjelovanja nogometne reprezentacije Hrvatske na Svjetskom nogometnom prvenstvu u Francuskoj 1998. godine. Paralelno s projektantskim poslovima vodio je i nadzor nad gra\xc4\x91enjem zgrada. U dvadeset i sedam godina svojim se zanimanjem, kao i zvanjem direktora u malom poduze\xc4\x87u, povezao s problematikom uloge projektanta kao i nu\xc5\xbeno nametnutom ulogom "leadera" unutar timova kojima je cilj bila realizacija odre\xc4\x91enih projekata od po\xc4\x8detne ideje do njenog o\xc5\xbeivotvorenja. Bio je \xc4\x8dlan Hrvatske komore arhitekata i in\xc5\xbeenjera u graditeljstvu u svojstvu ovla\xc5\xa1tenog arhitekta od njezinog osnutka. Umro je u Zagrebu 9. srpnja 2008. godine.'